Seën vir jou… – Bietjie Magrietjie
Seën vir jou…
Maart 18, 2019 Maart 11, 2019 Bietjie Magrietjie
Ons is almal soekend na iets, biddend spits ons onse ore en fokus ons om te hoor, tog weet ons hier diep binne dat dit nie ons ore is wat hoor nie, maar ons hart en 'n hart van klip kan nie absorbeer nie….
As jou hart ore gespits is vandag, wil ek graag die woorde van Psalm 20 oor jou toebid…luister…hoor..ervaar…
Mag die Here altyd jou gebed verhoor wanneer jy in Sy Naam bid. Mag Hy jou te hulp snel op Sy tyd en jou offers aanneemlik vind. Mag Hy jou gee wat jy begeer en jou planne volgens Sy wil laat in plek val.
Mag die Here jou as Sy gesalfde alles gee waarna jy in jou diepste hartkamers hunker. Daar is soveel berpeowings oppad na mens se bestemming, maar jy leer baie meer in daardie tye as wanneer jy opgewonde en vrolik voel.
Vertrou op Hom, Hy sal jou ophelp selfs al struikel jy.
Jy hoef net een keer meer op te staan as wat jy struikel! Mag die Here se krag deur jou bruis wanneer jou kragte verkrummel het tot niks meer as stof nie.
Skyn helder vir Hom al dink jy dis klaarpraat met kees, want weet jy wat? Jy is geen bobbejaan nie, jy is 'n kind van die Allerhoogste!